b'\n_START_ARTICLE_\nHenry Ford\n_START_SECTION_\nZgodnje \xc5\xbeivljenje in kariera\n_START_PARAGRAPH_\nOdra\xc5\xa1\xc4\x8dal je na premo\xc5\xbeni dru\xc5\xbeinski kmetiji v dru\xc5\xbeini irskega porekla, vendar ga kmetijska opravila niso veselila. Bolj ga je zanimala tehnika, zato je pri \xc5\xa1estnajstih od\xc5\xa1el od doma v Detroit, kjer je tri leta delal kot strojni\xc5\xa1ki vajenec. Po vrnitvi domov je kljub temu prevzel svoj dele\xc5\xbe kme\xc4\x8dkih opravil, postal pa je tudi ve\xc5\xa1\xc4\x8d upravljanja s premi\xc4\x8dnim parnim strojem, ki so ga imeli na kmetiji. Na ra\xc4\x8dun izku\xc5\xa1enj je kmalu dobil delo kot serviser parnih strojev pri podjetju Westinghouse. Leta 1888 se je poro\xc4\x8dil s Claro Alo Bryant, leta 1893 se jima je rodil sin Edsel._NEWLINE_Leta 1891 se je zaposlil kot in\xc5\xbeenir pri podjetju Edison Illuminating Company. V dveh letih je napredoval do polo\xc5\xbeaja glavnega in\xc5\xbeenirja, kar mu je omogo\xc4\x8dilo, da je v prostem \xc4\x8dasu pri\xc4\x8del eksperimentirati z motorji z notranjim izgorevanjem. Kmalu je zgradil svoj prvi avtomobil, Ford Quadricycle, in ga postopoma izbolj\xc5\xa1eval. Z Edisonovo podporo mu je leta 1898 sledil drugi. Ko je pridobil investitorja, je zapustil Edisonovo podjetje in ustanovil Detroit Automobile Company, ki pa zaradi te\xc5\xbeav s kakovostjo ni bilo uspe\xc5\xa1no in je propadlo v za\xc4\x8detku leta 1901. Nato je zgradil nov avtomobil in z njim uspe\xc5\xa1no nastopil na nekaj dirkah, kar je prepri\xc4\x8dalo investitorje, da so z njim ustanovili novo podjetje, Henry Ford Company. \xc5\xbde naslednje leto je zaradi vodstvenega spora od\xc5\xa1el in podjetje, ki je nosilo njegovo ime, je bilo preoblikovano v Cadillac Automobile Company.\n_START_SECTION_\nZa\xc4\x8detek Ford Motor Company\n_START_PARAGRAPH_\nZnova kot zasebnik je izdelal \xc5\xa1e en uspe\xc5\xa1en dirkalnik in spet pridobil investitorja, tokrat znanca Alexandra Y. Malcomsona, s katerim sta ustanovila dru\xc5\xbebo Ford & Malcomson, Ltd. Po nekaj za\xc4\x8detnih te\xc5\xbeavah je bila ta dru\xc5\xbeba preoblikovana v Ford Motor Company. Ford je aktivno iskal na\xc4\x8dine, kako poceniti proizvodnjo. Z dirkalnikom Ford Arrow je medtem postavil kopenski hitrostni rekord pri 147,05 km/h na razdalji ene milje in s pomo\xc4\x8djo dirka\xc4\x8da Barneyja Oldfielda raz\xc5\xa1iril prepoznavnost svojega podjetja po vsej dr\xc5\xbeavi._NEWLINE_Oktobra 1908 je pri\xc5\xa1el na trg znameniti model T, za promocijo katerega je Henry Ford ustvaril obse\xc5\xbeno ogla\xc5\xa1evalsko kampanjo ter omre\xc5\xbeje predstavni\xc5\xa1tev po vseh ve\xc4\x8djih mestih v ZDA. Zaradi izjemno nizke cene se je prodaja strmo vzpenjala in ve\xc4\x8d let zapored presegla stoodstotno rast. Leta 1913 je Ford, ki je vseskozi iskal na\xc4\x8dine, kako poceniti proizvodnjo, v tovarni uvedel teko\xc4\x8di trak, kar je izjemno pove\xc4\x8dalo proizvodno kapaciteto in omogo\xc4\x8dilo nove pocenitve. Do leta 1916 je prodaja narasla na skoraj pol milijona letno in do leta 1918 je bila polovica vseh avtomobilov v ZDA modelov T. Uspeh mu je omogo\xc4\x8dil, da je v svojem podjetju pri\xc4\x8del tudi v praksi udejanjati svoje zamisli o industrijski dru\xc5\xbebi. Leta 1914 je delavcem ponudil takrat razko\xc5\xa1nih 5 dolarjev pla\xc4\x8de na dan, s \xc4\x8demer je pritegnil najbolj izu\xc4\x8dene delavce drugih podjetij in jih obdr\xc5\xbeal, hkrati pa so si taisti delavci lahko privo\xc5\xa1\xc4\x8dili njegov izdelek in pove\xc4\x8devali prodajo. Manj priljubljeno je bilo njegovo vtikanje v zasebnost zaposlenih z namenom odvra\xc4\x8danja od pijan\xc4\x8devanja, kvartopirstva in zanemarjanja dru\xc5\xbeine, \xc4\x8desar ni odobraval. Dolga leta je prepre\xc4\x8deval tudi zdru\xc5\xbeevanje delavcev v sindikat.\n_START_SECTION_\nPrva svetovna vojna in obdobje po njej\n_START_PARAGRAPH_\nHenry Ford je nasprotoval vstopu ZDA v prvo svetovno vojno, ki je bila po njegovem mnenju stra\xc5\xa1anska potrata in v direktnem nasprotju z njegovimi ideali razvoja svetovne dru\xc5\xbebe. Kljub temu je pri\xc4\x8del tudi s proizvodnjo bojne mehanizacije, predvsem letalskih motorjev Liberty L-12 in protipodmorni\xc5\xa1kih \xc4\x8dolnov. V tem \xc4\x8dasu je kandidiral za ameri\xc5\xa1kega senatorja, a ni bil izvoljen._NEWLINE_Leta 1918 je prepustil predsedni\xc5\xa1ki polo\xc5\xbeaj v podjetju svojemu sinu Edselu, a je obdr\xc5\xbeal klju\xc4\x8dne vzvode odlo\xc4\x8danja. Ustanovil je novo podjetje z imenom Henry Ford and Son, kar pa je bilo le zvija\xc4\x8da da bi mu preostali lastniki prodali svoje dele\xc5\xbee v mati\xc4\x8dnem podjetju. Bolj tradicionalno usmerjeni dru\xc5\xbeabniki so mu namre\xc4\x8d pogosto tudi po sodni poti prepre\xc4\x8devali izvajanje tveganih poslovnih idej, kadar v njih niso videli neposredne koristi, zato je \xc5\xbeelel imeti popoln nadzor nad upravljanjem dru\xc5\xbebe. Na\xc4\x8drt je deloval in s sinom sta postala izklju\xc4\x8dna lastnika Ford Motor Company. Zaradi nezanesljivosti dobaviteljev je izvedel vertikalno integracijo proizvodnje do te mere, da postalo podjetje prakti\xc4\x8dno samozadostno, vklju\xc4\x8dno z lastno proizvodnjo surovin._NEWLINE_V 1920. letih je pri\xc4\x8dela zaradi konkurence in zastarelosti prodaja modela T naposled upadati, zaradi \xc4\x8desar je bil primoran Ford razviti nov avtomobil. S sinom sta ustvarila model A, ki so jih v manj kot \xc5\xa1tirih letih izdelali \xc5\xa1tiri milijone, kasneje pa je Ford Motor Company po zgledu konkurence prevzel sistem letnega predstavljanja novih modelov. Proizvodnja modela T se je nadaljevala \xc5\xa1e do leta 1927 in ustavila pri rekordnih 15 milijonih primerkov, vodilni polo\xc5\xbeaj v avtomobilski industriji pa je podjetje izgubilo._NEWLINE_V tem \xc4\x8dasu je postal znan tudi po svojem antisemitizmu; \xc4\x8dasopis The Dearborn Independent, ki so ga strankam ponujala vsa Fordova predstavni\xc5\xa1tva, je objavjal kriti\xc4\x8dne \xc4\x8dlanke z njegovim podpisom (\xc4\x8deprav avtorstvo ni jasno) in druge zapise, med njimi izmi\xc5\xa1ljene Protokole sionskih modrecev. Jude je krivil za finan\xc4\x8dne mahinacije, kontrolo nad dru\xc5\xbebo in podpihovanje vojne, s \xc4\x8demer je pridobil ob\xc4\x8dudovanje nacistov, ki so bili v vzponu v Nem\xc4\x8diji. Kot zgled ga je navedlo ve\xc4\x8d vidnih osebnosti nacionalsocialisti\xc4\x8dnega gibanja, med njimi Baldur von Schirach in Heinrich Himmler. Je tudi edini Ameri\xc4\x8dan, omenjen v Hitlerjevi knjigi Moj boj, kot \xc2\xbbedini veliki mo\xc5\xbe, ki je ohranil neodvisnost od judovske kontrole\xc2\xab. V Nem\xc4\x8diji je imelo podjetje Ford do vstopa ZDA v drugo svetovno vojno tovarno, v kateri so prisilno delali tudi vojni ujetniki.\n_START_SECTION_\nDruga svetovna vojna in zadnja leta\n_START_PARAGRAPH_\nKljub Fordovem nasprotovanju vojni je njegovo podjetje tudi med drugo svetovno vojno izdelovalo voja\xc5\xa1ko mehanizacijo, predvsem v ogromni tovarni Willow Run blizu Detroita, kjer je bil postavljen najve\xc4\x8dji teko\xc4\x8di trak na svetu. V njej so proti koncu vojne mese\xc4\x8dno proizvedli 650 bombnikov B-24 po licenci podjetja Consolidated._NEWLINE_V 1930. letih je Henry Ford do\xc5\xbeivel serijo kapi in tudi umsko je pri\xc4\x8del pe\xc5\xa1ati, tako da so velik del odlo\xc4\x8ditev sprejemali v njegovem imenu drugi. Kljub temu je obdr\xc5\xbeal kontrolo, a je podjetje pri\xc4\x8delo propadati. Po Edselovi prezgodnji smrti leta 1943 je Henry znova prevzel predsedni\xc5\xa1ki polo\xc5\xbeaj, vendar je zaradi nesposobnosti podjetje skoraj privedel do bankrota. Po \xc4\x8distki med \xc4\x8dlani izvr\xc5\xa1nega odbora, ki so na\xc4\x8drtovali njegovo odstranitev, je vodstvo naposled prevzel njegov vnuk Henry Ford II. Henry Ford se je upokojil in umrl dve leti kasneje za mo\xc5\xbegansko krvavitvijo na svojem posestvu v Dearbornu.'